KOMISIJAS REGULA (ES) 2022/1435

(2022. gada 26. augusts),

ar ko attiecībā uz kalcija karbonāta, oglekļa dioksīda, ciprodinila un kālija hidrogēnkarbonāta maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Ciprodinila maksimālie atlieku līmeņi (MAL) ir noteikti Regulas (EK) Nr. 396/2005 II pielikumā. Kalcija karbonāts, oglekļa dioksīds un kālija hidrogēnkarbonāts ir iekļauti Regulas (EK) Nr. 396/2005 IV pielikumā.

(2) 2021. gada 14. decembrī Pārtikas kodeksa komisija ar Kodeksu noteica jaunus maksimāli pieļaujamos atlieku līmeņus (CXL) attiecībā uz ciprodinilu sojas pupās (2).

(3) Eiropas Parlamenta un Padomes Regulas (EK) Nr. 178/2002 (3) 5. panta 3. punktā noteikts: ja pastāv starptautiskie standarti vai ja tie noteikti tiks izstrādāti, tad tie jāņem vērā, izstrādājot vai pieņemot pārtikas aprites tiesību aktus, izņemot, ja šādi standarti vai to daļas būtu nerezultatīvs vai nepiemērots līdzeklis pārtikas aprites tiesību aktu likumīgo mērķu sasniegšanai vai ja ir zinātnisks pamatojums, vai ja to rezultātā aizsardzības līmenis būtu citāds, nekā atzīts par piemērotu Savienībā. Turklāt saskaņā ar minētās regulas 13. panta e) punktu Savienībai ir jāveicina saskaņotība starp starptautiskajiem tehniskajiem standartiem un pārtikas aprites tiesību aktiem, nodrošinot Savienībā pieņemtā augstā aizsardzības līmeņa nesamazināšanos.

(4) Eiropas Pārtikas nekaitīguma iestāde (“Iestāde”) ierosināto CXL attiecībā uz ciprodinilu sojas pupās novērtēja un secināja, ka tas ir drošs patērētājiem Savienībā (4), un Savienība par šo ierosināto CXL nav iesniegusi atrunas (5) , (6) Pārtikas kodeksa komisijas pesticīdu atlieku komitejā.

(5) Tāpēc ir lietderīgi šo CXL kā MAL iekļaut Regulā (EK) Nr. 396/2005.

(6) Kalcija karbonāts, oglekļa dioksīds un kālija hidrogēnkarbonāts uz laiku tika iekļauti Regulas (EK) Nr. 396/2005 IV pielikumā, līdz tiek pabeigta to vērtēšana saskaņā ar Padomes Direktīvu 91/414/EEK (7) vai Eiropas Parlamenta un Padomes Regulu (EK) Nr. 1107/2009 (8) un līdz to pārskatīšanai saskaņā ar Regulas (ES) Nr. 396/2005 12. pantu. Saistībā ar pieteikumiem par šo vielu apstiprinājuma atjaunošanu saskaņā ar Regulu (EK) Nr. 1107/2009 Iestāde sniedza secinājumus par kalcija karbonāta (9), oglekļa dioksīda (10) un kālija hidrogēnkarbonāta (11) pesticīdu riska novērtējuma salīdzinošo izvērtēšanu. Pamatojoties uz minētajiem Iestādes secinājumiem, attiecībā uz kalcija karbonātu, oglekļa dioksīdu un kālija hidrogēnkarbonātu MAL nav jānosaka. Tāpēc ir lietderīgi minētās vielas saglabāt Regulas (EK) Nr. 396/2005 IV pielikumā (12).

(7) Balstoties uz Iestādes zinātnisko ziņojumu un secinājumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(8) Tāpēc Regula (EK) Nr. 396/2005 būtu attiecīgi jāgroza.

(9) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 26. augustā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Report of the 44th Session of the Codex Alimentarius Commission (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Eiropas Parlamenta un Padomes Regula (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(4) “Scientific support for preparing an EU position for the 52nd Session of the Codex Committee on Pesticide Residues (CCPR)”, EFSA Journal, 2021, 19(8):6766.

(5) European Union comments on Codex CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Report of the 52nd session of the Codex Committee on Pesticide Residues REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(8) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(9) EFSA (Eiropas Pārtikas nekaitīguma iestāde), “Conclusion on the peer review of the pesticide risk assessment of the active substance calcium carbonate”, EFSA Journal, 2021, 19(4):6500.

(10) EFSA (Eiropas Pārtikas nekaitīguma iestāde), “Conclusions on the peer review of the pesticide risk assessment of the active substance carbon dioxide”, EFSA Journal, 2021, 19(6):6605.

(11) EFSA (Eiropas Pārtikas nekaitīguma iestāde), “Conclusion on the peer review of the pesticide risk assessment of the active substance potassium hydrogen carbonate”, EFSA Journal, 2021, 19(5):6593.

(12) EFSA (Eiropas Pārtikas nekaitīguma iestāde), “Statement on pesticide active substances that do not require a review of the existing maximum residue levels under Article 12 of Regulation (EC) No 396/2005”, EFSA Journal, 2022, 20(01):7061.